ประกาศสำนักงานคณะกรรมการอาหารและยา เรื่อง ให้เครื่องดื่มที่มีส่วนผสมของแอลกอฮอล์เป็นสินค้าที่ควบคุมฉลาก

ประกาศสำนักงานคณะกรรมการอาหารและยา
ประกาศสำนักงานคณะกรรมการอาหารและยา
เรื่อง
ให้เครื่องดื่มที่มีส่วนผสมของแอลกอฮอล์เป็นสินค้าที่ควบคุมฉลาก
 

โดยที่เครื่องดื่มที่มีส่วนผสมของแอลกอฮอล์จัดเป็นอาหาร
ตามพระราชบัญญัติ อาหาร พ.ศ. ๒๕๒๒
แต่การควบคุมการโฆษณาเครื่องดื่มที่มีส่วนผสมของแอลกอฮอล์ มีข้อจำกัดควบคุมเฉพาะการโฆษณาเกี่ยวกับคุณประโยชน์
คุณภาพหรือสรรพคุณอาหาร จึงไม่ครอบคลุมถึงการโฆษณารูปแบบอื่น ๆ
ซึ่งมีการจูงใจและสร้างค่านิยมที่ไม่ถูกต้องให้แก่เยาวชน
อันเป็นการขัดต่อนโยบายทางสังคม ศีลธรรม และวัฒนธรรมของชาติ ดังนั้น
เพื่อเป็นการคุ้มครองผู้บริโภคจึงสมควรกำหนดให้เครื่องดื่มที่มีส่วนผสมของแอลกอฮอล์
เป็นสินค้าที่ควบคุมฉลาก

อาศัยอำนาจตามความในมาตรา
๓๐ แห่งพระราชบัญญัติคุ้มครองผู้บริโภค พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ ๒) พ.ศ. ๒๕๔๑
เลขาธิการคณะกรรมการอาหารและยาโดยความเห็นชอบของคณะกรรมการอาหาร
ในฐานะผู้รับมอบอำนาจจากคณะกรรมการคุ้มครองผู้บริโภค
ตามประกาศคณะกรรมการคุ้มครองผู้บริโภค เรื่อง
การมอบอำนาจในการคุ้มครองผู้บริโภคให้เจ้าหน้าที่ตามพระราชบัญญัติอาหาร พ.ศ. ๒๕๒๒
ลงวันที่ ๒๙ มิถุนายน พ.ศ. ๒๕๔๙ ออกประกาศไว้ ดังต่อไปนี้

ข้อ
๑
ให้เครื่องดื่มที่มีส่วนผสมของแอลกอฮอล์ เป็นสินค้าที่ควบคุมฉลาก

ข้อ
๒ ในประกาศนี้ เครื่องดื่มที่มีส่วนผสมของแอลกอฮอล์
หมายถึง ของเหลวเพื่อการบริโภคของมนุษย์ที่มีจำนวนเอธานอลเกินกว่า ๕
มิลลิลิตรต่อของเหลว ๑ ลิตร หรือเกินกว่า ๐.๕ ดีกรี ซึ่งได้แก่ เบียร์ ไวน์ สุรา
หรือของเหลวที่มีชื่ออื่น ๆ
และให้หมายความรวมถึงวัตถุทั้งหลายหรือของผสมที่มีแอลกอฮอล์ซึ่งสามารถบริโภคได้
โดยมีปริมาณเอธานอลเกินกว่า ๕ มิลลิลิตรต่อของเหลว ๑ ลิตร ทั้งนี้ ไม่รวมถึงยาตามกฎหมายว่าด้วยยา

ข้อ
๓ การแสดงฉลากของเครื่องดื่มที่มีส่วนผสมของแอลกอฮอล์
ให้ปฏิบัติตามประกาศกระทรวงสาธารณสุขว่าด้วยเรื่อง สุรา

ข้อ
๔[๑] ประกาศนี้
ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๑๗
ตุลาคม พ.ศ. ๒๕๔๙
มานิตย์ อรุณากูร
รองเลขาธิการ
รักษาราชการแทน
เลขาธิการคณะกรรมการอาหารและยา

























ปริญสินีย์/ผู้จัดทำ
๒๑ ธันวาคม ๒๕๕๓

พัสสน/ผู้ตรวจ
๒๖ มกราคม ๒๕๕๔


[๑] ราชกิจจานุเบกษา
เล่ม ๑๒๓/ตอนที่ ๑๐๘ ง/หน้า ๓๐๔/๑๗ ตุลาคม ๒๕๔๙